
	Praha plná príbehov: od židovských legiend, cez barokovú Tróju po tekvicové fantázie



Pozývame vás na jesenný víkend do obľúbenej metropoly našich západných susedov do stovežatej Prahy. Praha - jedno z najkrajších svetových miest ležiace v samom srdci Európy, pokladnica nespočetných  historických a kultúrnych pamiatok  sa „dá“ jednoznačne  navštíviť aj niekoľkokrát. Veríme, že aj tentokrát sme pre vás namiešali príťažlivý koktail zaujímavostí. Navštívime botanickú záhradu, kde sa s príchodom najfarebnejšieho ročného obdobia vracajú obľúbené plody jesene – tekvice. Stavebníka Trójskeho zámku Václava Vojtecha grófa zo Šternberka uchvátili veľkolepé honosné rímske vily uprostred nekonečných záhrad natoľko, že sa rozhodol preniesť kúsok „Večného mesta“ do svojej rodnej krajiny. Pri komentovanej prehliadka vám dokážeme, že Trojský zámok je naozaj pozoruhodná a výnimočná stavba. Nemenej zaujímavý bude hlavný program druhého dňa, kedy sme pre vás pripravili vychádzku do najstaršieho a tiež najväčšieho židovského ghetta v Európe, v ktorom sa nachádza druhé najväčšie svetové múzeum židovstva. No a to všetko s hotelom v centre mesta!
1.deň: Odchod z Bratislavy ráno s povinnými prestávkami, príchod do Prahy v obedňajších hodinách. Čaká nás mestská časť Trója, kde po individuálnom voľne na obed navštívime barokový letohrádok zo 17.stor., ktorý obklopuje rozsiahla terasovitá zámocká záhrada talianskeho typu s mnohými fontánami, terakotovými vázami, či bustami. Skvostom zámku je dvojramenné schodište na južnom priečelí, bohato zdobené plastikami zápasiacich Titanov s antickými bohmi. Maliarske práce v prízemí zámku uskutočnili významní talianski umelci, skutočnou perlou zámku je bohato zdobený cisársky sál. Nádherná baroková záhrada okolo zámku patrí k najreprezentatívnejším príkladom barokovej záhradnej architektúry v Čechách. Komentovaná prehliadka interiéru, následne voľno v krásnych záhradách. Nasledovať bude návšteva jednej z najkrajších prírodných oáz Prahy - Botanickej záhrady, kde vás privítajú tekvice rôznych tvarov, farieb a veľkostí. Dominantou jesennej sezóny je totiž tekvicová výstava, ktorá premieňa záhradu na kreatívny priestor plný aranžmánov, dekorácií a jesennej atmosféry. Výstava prebieha v centrálnej časti areálu -  v  Ornamentálnej záhrade, kde bude tento víkend aj spoplatnená aktivita vyrezávania tekvíc a výroby tekvicových lucerien a tiež by sa tu mali nachádzať aj stánky s občerstvením. Prejsť sa môžete aj po ďalších častiach záhrady – pokojnej meditačnej Japonskej záhrade s jesenne sfarbenými javormi a zákutiami s jazierkami a mostami, či Vinici sv, Kláry, odkiaľ sa otvára výhľad na panorámu Prahy. Nechýbajú ani prírodné expozície suchomilných rastlín a lesných biotopov. V rámci vstupu je možné navštíviť aj tropický skleník Fata Morgana, ktorý prináša kontrast k vonkajšej časti a ponúka pohľad do sveta exotických rastlín. V podvečer presun na ubytovanie do hotela v centre, večera individuálne. 
2. deň: Raňajky v hoteli. Praha bola od nepamäti spojená so židovskou komunitou. Židovskej kultúre patrí preto v Prahe mimoriadne miesto, čo sa týka historického vývoja, ale aj rozsahu stavieb a pamiatok. Napriek požiarom, vojnám a pogromom tu dokázali vybudovať vlastnú štvrť, ktorú koncom 18.stor. z vďačnosti cisárovi Jozefovi II. nazvali Josefov. Nás dopoludnia čaká prehliadka Židovského mesta s miestnou sprievodkyňou, kde objavíme stáročnú históriu, tradíciu aj osudy židovskej komunity. Preskúmame interiéry ikonických synagóg, od veľkolepej Španielskej po legendárnu Staronovú – najstaršiu dochovanú synagógu v Európe. Prejdeme sa tajomným židovským cintorínom, kde pod stáročia vrstvenými náhrobkami odpočívajú tisíce príbehov. Vypočujeme si dojemné svedectvo o osudoch pražských Židov behom nacistickej éry a určite sa spomenie aj mystická postava tajomného Golema... Popoludní bude už len individuálne voľno, aby ste si mohli užiť Prahu podľa svojho gusta. Či už navštívite niektoré z mnohých zaujímavých múzeí (od Národného, až po Múzeum Muchu), alebo sa prejdete k Vltave, či na Pražský hrad, je len na vás. Cca o 16 hod. odchod, príchod do Bratislavy večer.

	Termín zájazdu:  24.10. – 25.10. 2026               Cena zájazdu:  159 EUR

	Cena zahŕňa:

	✓  dopravu pohodlným klimatizovaným autobusom
✓  1x ubytovanie v 3*** hoteli s raňajkami blízko centra Prahy 
✓  služby skúseného sprievodcu
✓  poistenie proti insolventnosti

	Cena nezahŕňa:

	ⓘ  komplexné cestovné poistenie UNION – 3,50€/deň (zahŕňa aj storno zájazdu v prípade onemocnenia, hospitalizácie atď.)
ⓘ príplatok za jednolôžkovú izbu - 41€/pobyt
ⓘ miestny poplatok (povinné!) – 2€/pobyt
ⓘ komentovaná prehliadka zámku Trója – dospelý 10€, senior 6€
ⓘ vstup do botanickej záhrady – dospelý 8€, senior 4€
ⓘ tematická prehliadka Židovského mesta s miestnym sprievodcom + vstup do všetkých objektov - 36€
(záujem prosím nahlásiť v poznámke prihlášky na zájazd)

